**Dôvodová správa**

1. **Všeobecná časť**

Poslankyňa Národnej rady Slovenskej republiky Eva Antošová predkladá na schôdzu Národnej rady Slovenskej republiky návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov (ďalej len „návrh zákona“).

Cieľom predloženého návrhu zákona je v zmysle zákonného definovania zvieraťa ako cítiacej bytosti, zabrániť zbytočnému týraniu a utrpeniu psov uviazaných na reťaziach, šnúrkach, špagátoch a podobne týraných.

Držanie psa na reťazi je podľa názoru predkladateľa neprípustné z dôvodu:

- držanie psa na reťazi spôsobuje zvieraťu utrpenie, môže mať negatívny vplyv na jeho zdravie a môže spôsobiť trvalú poruchu jeho správania,

- držanie na reťazi potláča prirodzené potreby spoločenského a svorkovitého zvieraťa, akým pes je, a vedie k frustrácií zvieraťa; dôsledkom je agresívne správanie a sebapoškodzovanie (napr. hryzenie si vlastných častí tela),

- držanie psa na reťazi potláča etologické potreby zvieraťa.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a ostatnými všeobecne záväznými právnymi predpismi.

Predložený návrh zákona nebude mať sociálny vplyv, vplyv na informatizáciu spoločnosti, vplyv na manželstvo, rodičovstvo a rodinu ani na životné prostredie, bude mať pozitívny vplyv na životné prostredie a na verejné financie.

1. **Osobitná časť**

**K čl. I bodu 1**

Ustanovuje sa zákaz držať psa na reťazi s výnimkou doby, ktorá je preukázateľne potrebná na kŕmenie, čistenie, vyšetrenie, ošetrenie alebo iného dôvodu vedúceho k zabezpečeniu pohody zvieraťa a ochrany jeho zdravia. Za prostriedok na uväzovanie sa považuje najmä reťaz, vôdzka, šnúrka, ale aj iný obdobný prostriedok, ktorým môže byť remeň, drôt a podobne. Respektíve všetky prostriedky čo plnia rovnaký účel ako najčastejšie používaná reťaz.

**K čl. II**

Účinnosť zákona sa navrhuje od 1. januára 2022, a to vzhľadom na skutočnosť, že na dané obmedzenie sa musí spoločnosť adaptovať.

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslankyňa Národnej rady Slovenskej republiky Ing. Eva Antošová

**2.** **Názov návrhu právneho predpisu**:

Návrh zákona, ktorým sa dopĺňa zákon Národnej rady Slovenskej republiky č. 39/2007 Z. z. o veterinárnej starostlivosti v znení neskorších predpisov

**3.**  **Problematika návrhu právneho predpisu:**

Nie je.

**4. Záväzky Slovenskej republiky vo vzťahu k Európskej únii:**

Nie sú predkladaným návrhom dotknuté.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný

**Doložka**

**vybraných vplyvov**

**A.1. Názov materiálu:** Návrh zákona,ktorým sa dopĺňa zákon Národnej rady Slovenskej republiky č. 39/2007 Z. z. o veterinárnej starostlivostiv znení neskorších predpisov.

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie | x |  |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu |  | x |  |

**A.3. Poznámky**

Možno očakávať pozitívny vplyv na rozpočet verejnej správy z dôvodu príjmu z uložených pokút.

**A.4. Alternatívne riešenia**

Bezpredmetné

**A.5. Stanovisko gestorov**

Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.